Njarðvíkingar voru firnasterkir þegar þeir tóku á móti Snæfellingum í Ljónagryfjunni suður með sjó í gærkveldi . Heimamenn voru mun sterkara liðið í leiknum og sigruðu 105 : 90 . Þar með jöfnuðu þeir metin í einvígi liðanna í 8 - liða úrslitum Dominosdeildarinnar , 1 : 1 . Oddaleikur liðanna fer fram í Hólminum á skírdag , fimmtudag . Njarðvík byrjuðu mun betur í leiknum og náði strax afgerandi forskoti , 13 : 2 . Staðan eftir fyrsta leikhluta var 29 : 19 og í hálfleik munaði níu stigum á liðunum , 54 : 45 . Njarðvíkingar voru áfram með frumkvæðið í seinni hálfleiknum . Byrjuðu þá af krafti og 3 - 2 vörnin var að virka vel sem fyrr . Þrettán stigum munaði á liðunum eftir þriðja leikhluta 75 : 62 og áfram héldu heimamenn að salla á gestina . Staðan var orðin 85 : 66 þegar fjórði leikhluti var um það bil hálfnaður og ekki aftur snúið hjá geysisterku liði Njarðvíkinga . Snæfellingar þurfa að skerpa verulega á sínum leik á fimmtudaginn og ljóst að um gríðarlega harða baráttu sterkra leiða verður þá að ræða . Hjá Snæfelli var Jay Threatt stigahæstur með 19 , Ryan Amaroso 15 , Sigurður Á Þorvaldsson 13 , Jón Ólafur Jónsson 12 , Hafþór Ingi Gunnarsson 11 , Pálmi Freyr Sigurgeirsson 7 , Sveinn Arnar Davíðsson 7 , Ólafur Torfason 2 , Stefán Karl Stefánsson 2 og Þorbergur H Sæþórsson 2 . Hjá Njarðvík var Nigel Moore stigahæstur með 30 og Elvar Már Friðriksson 20 .